
Jogi bizonytalanságok a reprodukciós eljárások kapcsán

Kulcsszavak: reprodukciós eljárások, pótanyaság, béranyaság, meggondolás, önrendelkezési jog
A meddőség oka a legtöbb esetben az, hogy a test nem képes egy embrió befogadására és/vagy annak kihordására, ezen esetekben pedig a pótanyaság nem csak egy, hanem az egyetlen lehetséges út egy olyan utódhoz, aki genetikailag is kötődhet hozzájuk.
Véleményem szerint a pótanyaság kérdésének gyakorlatilag mindenkori aktualitása elvitathatatlan, hiszen az orvostudomány folyamatosan fejlődik, és ezzel együtt a pótanyaságban való részvételek száma is növekszik. A meddőség egy igen súlyos probléma, mely napjainkban egyre több embert érint, és éppen ezért gondolom úgy, hogy e kérdéskör részletesebb megvizsgálása kiemelten fontos.
Tekintettel a pótanyaság magyarországi szabályozására, vagyis, hogy nincsen szabályozva ez a kérdéskör, mindenképpen szükségesnek tartottam a dolgozatban a nemzetközi kitekintést, melynek keretében Portugália, Görögország, Ukrajna, Hollandia, Franciaország, Olaszország, Németország, Lengyelország, Csehország, Szlovákia és Románia pótanya szabályozását vettem górcső alá. Ezt követően megvizsgáltam hazánk pótanyasághoz való viszonyulását. Magyarországon a béranyaság valójában nem bűncselekmény, ugyanakkor az egészségügyi törvény taxatíve felsorolja a legálisan elérhető humán reprodukciós eljárásokat, de a béranyaság nincs közöttük. Ezzel szemben mégis sok pár keresi ennek a legális lehetőségét, így sokan utaznak olyan országokba, ahol ez megengedett eljárás.
Mindezek alapján a kérdéskört de lege ferenda javaslataimmal zártam, melynek keretében egy lehetséges szabályozási rendszert dolgoztam ki.
A pótanyasági kérdések lezárása után a meggondolás lehetőségéről teszek néhány gondolatot. A reprodukciós eljárások egyik alapvető veszélyét és kérdését veti fel a meggondolás lehetősége. Meggondolhatja magát mind a donor férfi, mind a donor anya, a pótanya, de még a recipiens szülő/szülők is. A kérdés problémája jogi szempontból ott kezdődik, hogy a mesterséges megtermékenyítésnél a két személy ivarsejtjei egyesülnek, aminek eredményeképpen az önrendelkezési jog az embrió felett két fő között közössé válik.
A pályamunkámban igyekeztem minden eshetőségre kitérni, így megvizsgáltam milyen lehetőségek vannak a megtermékenyítés előtt, illetve a megtermékenyítés után, ha valamelyik fél meggondolja magát.
Dolgozatom egészének alapját képezi, hogy hogyan lehet úgy szabályozni egy kérdéskört, hogy közben nagy mozgásteret is biztosítson, tekintettel az emberke és a családok különbözőségeire, melyre a választ a bírók kiemelt szerepében véltem felfedezni.



